Margarita Teresa Savoiakoa

Margarita Maria Teresa Savoiakoa (italieraz Margherita Maria Teresa Giovanna di Savoia, Turin, 1851ko azaroak 20-Bordighera, 1926ko urtarrilak 4) Italiako erregina ezkontidea izan zen bere senar Hunberto I.aren erregealdian (1878-1900).

Biografia 
Fernando, Genovako dukearen alaba eta Karlos Alberto Sardiniakoaren biloba, bere lehengusua zen Hunbertorekin ezkondu zen 1868an. Bere ama Isabel Saxoniakoa printzesa izan zen. 1869ko azaroak 11n, Margaritak bere seme Viktor Manuel izan zuen, Napoliko printzea, ondoren Viktor Emanuel III.a Italiakoa izango zena.

Artista eta idazleak bultzatu zituen eta kultura erakundeak sortu zituen, bereziki Società del Quartetto eta Casa di Dante. Francesco Paolo Tosti musikaria babestu zuen, bere kantu irakasle eta Gorteko Musika Artxibategiko arduradun izendatu zuena. Ongintza erakunde askoren ongilea izan zen, batez ere Gurutze Gorriarena.

1889an, Margarita pizza bere omenez izendatu zen, baina, burlaz, napoliar espezialitate horrek ordurarte ia derrigorrezkoa zen baratxuria kendu behar izan zuela esaten da, erreginak ez baitzuen baratxuria jasaten. Bere omenez, Luis Amadeo Savoiakoa Abruzzoetako dukeak Margaritaren izenarekin izendatu zituen Alpeetako Punta Margherita eta Afrikako hirugarren mendirik altuena den Stanley mendiaren Margherita tontorra.

Bitxikeriak 
Elezaharraren arabera, 1889an, Il Brandi izeneko jatetxean erreginari bereziki berarentzat eginiko pizza bat zerbitzatu zioten, bandera nazionalaren koloreak zituena. Pizzak tomatezko oinarri bat zuen, zuri koloreko mozzarella gaztazko geruza bat, eta, amaitzeko, albaka arramatxo bat, erreginaren omenez Margarita izendatua izan zen zapore konbinaketa sinple eta irudimentsu bat.

Turindarrak
Italiako noblezia
Errege-erregina ezkontideak
Erregina Amak
Italiako printzesak